იურეკ ბეკერი

იურეკ ბეკერი (დ. 1937) ― პოლონეთში დაბადებული გერმანელი მწერალი და სცენარისტი.  ბავშვობა ლოძის ებრაელთა გეტოში გაატარა, მოგვიანებით, მშობლებთან ერთად, რავენსბრიუკისა და ზაქსენჰაუზენის საკონცენტრაციო ბანაკების პატიმარიც იყო. ომის დამთავრების შემდეგ დასახლდა აღმოსავლეთ ბერლინში. გდრ-ში ჩაბმული იყო დისიდენტურ მოძრაობაში. 1977 წელს საცხოვრებლად გადავიდა დასავლეთ ბერლინში. ავტორი თავის შემოქმედებაში იკვლევს ებრაულ იდენტობას. მისი ყველაზე გახმაურებული რომანია „მატყუარა იაკობი“ (1969).

ბავშვობა
იურეკ ბეკერისა დაბადების ზუსტი თარიღი უცნობია, ერთადერთი ცნობილი მონაცემი 1937 წელია, რომელიც მამამისმა მისი დეპორტაციისგან თავდასაცავად გამოიყენა. სავარაუდოა, რომ ბეკერი რამდენიმე წლით ადრე იყოს დაბადებული. 

ბეკერმა ბავშვობა ლოძის გეტოში გაატარა. ხუთი წლის ასაკში გაგზავნეს რავენსბრუკის, მოგვიანებით კი ზაქსენჰაუზენის საკონცენტრაციო ბანაკში. დედამისი ჰოლოკოსტს ემსხვერპლა, მამა კი გადარჩა. ომის შემდეგ მამა-შვილი ერთმანეთს აღმოსავლეთ ბერლინში შეხვდა.

მოღვაწეობა
1950-იან წლებში აღმოსავლეთ გერმანიის არმიაში სავალდებულო სამხედრო სამსახურის მოხდის შემდეგ ბეკერი აღმოსავლეთ ბერლინის უნივერსიტეტში ფილოსოფიას სწავლობდა, საიდანაც იგი საკუთარი არაკონფორმისტული შეხედულებების გამოხატვის გამო გარიცხეს. 1960-იან წლებში ბეკერი წერდა კინოსცენარებს, მათ შორის ერთ-ერთი იყო „მატყუარა იაკობი“, რომელიც მან ფილმის წარმოების შეწყვეტის შემდეგ რომანად აქცია. 1974 წელს კინოკომპანია DEFA-მ გადაიღო რომანის ეკრანიზაცია, რომელიც გახდა ოსკარზე ნომინირებული (უცხოენოვანი ფილმების კატეგორიაში) ერთადერთი აღმოსავლეთ გერმანული ფილმი. 1998 წელს მისი ამერიკული რიმეიქი გადაიღეს, რომელშიც მთავარ როლს რობინ უილიამსი ასრულებს. 

ბეკერი ერთ-ერთი იყო ვოლფ ბირმანის გაძევების საწინააღმდეგო პეტიციის თავდაპირველ თორმეტ ხელმომწერთაგან. აღნიშნულმა პოლიტიკურმა პროტესტმა ავტორს პრობლემები შეუქმნა, რის გამოც 1977 წელს იგი აღმოსავლეთიდან დასავლეთ ბერლინში გადავიდა, თუმცა აღმოსავლეთ ბერლინის მოქალაქეობის შენარჩუნებაც მოახერხა. 

ბეკერი 1997 წელს მსხვილი ნაწლავის კიბოთი გარდაიცვალა.

რესურსები ინტერნეტში
 Jurek Becker — DEFA Film Library

სქოლიო

კატეგორია:გერმანელი მამაკაცი რომანისტები
კატეგორია:ენისა და მხატვრული სიტყვიერების გერმანული აკადემიის წევრები
კატეგორია:მწერლები ანბანის მიხედვით